Números 14
Israelitanacajj Dios contraw sayt'apjje
(Dt 1.19-25)
1Ucatjja israelitanacajj warariñwa kalltapjjäna, uca arumasa jacht'asisaw khantatipjjäna. 2Take jupanacaw Moisés, uqhamarac Aarón toke jan wali arunac parlapjjäna, aqham sasa: “Egiptonsa jiwarascasäna jan ucajj aca wasaransa. 3Cunataquis Diosajj aca marcar irpanistu. ¿Jiwasan guerran jiwarañasataqui, uqhamarac warminacasasa, wawanacasasa uñisirisan amparapar catuyatäñapataqui? ¡Walïspawa Egipto marcar cuttjjañasajja!” sasa. 4Ucatsti maynit maynicamaw parlarasipjjäna: “Mä jilïri utt'ayasiñäni, Egiptor cuttjjañäni” sasa.
5Moisesampi, Aaronampejj oraker puriñcamaw ajanunacap alt'apjjäna, take marcan nayräjjapana, cunja usuchjatas chuymapan uñjasipjjän uc uñacht'ayañataqui. 6Nun chachan Josué yokapampi, uqhamarac Jefone chachan Caleb yokapampejj cawquïrinacatejj orake uñjir sarapcatayna ucanacajj isinacapwa ch'iyanokasipjjäna, 7take israelitanacarojj aqham sapjjaraquïnwa:
—¡Cawquïri oraktejj uñjiri sarapcta ucajj wali sumawa! 8Tatitojj qhuyapayasistani ucqhajj yanapt'istaniw uca oraker mantañasataquejja, uqhamarus churaraquistaniwa. Uca orakensti, leches, misq'is umjamaw jalasqui. 9Ucampis jan Tatitu contra sartapjjamti, ni uca marcan jakenacaparus ajjsarapjjamti, jupanacasti mä t'ant'jam mank'antatäniw jiwasataquejja. Jupanacar arjjatirejj janiw qhitis utjquiti, ucat sipansa Tatituw jiwasampïsqui. ¡Jan ajjsarapjjamti!
10Uqhamäquipansa, jakenacajj kalampiw jupanacar c'upjañ munapjjäna. Ucatwa Tatitun jach'a cancañapajj uñstäna, Jiquisiñ Carpana, take jaken uñjcata. 11Ucatsti Tatitojj Moisesarojj sänwa:
—¿Cunapachcamas aca marcajj jisc'achascaquitani? ¿Cunapachcamas nayatjja pächasisipcaquini, jupanac taypina milagronac lurcta ucqhasa? 12Jupanacarojj jiwarayiri usu apayanï jan uca orake catuntapjjañanacapataqui; ucampis jumarojj taket sipansa mä jach'a marca tucuyäma, jupanacatsa juc'ampi ch'amani —sasa.
13Ucampis Moisesajj Tatiturojj sänwa:
—Jumaw jach'a ch'amamampi Egiptot aca marcar irpsunipjjesta. Cunapachatejj egipcionacajj cuntï lurcäta uc yatipjjani ucqhajj, 14yatiyapjjaniw Canaán oraken jaquir jakenacarojja. Jupanacasti ist'apjjaraquiw juma Tatitun aca marca taypincascatamjja, jumajja ajanuy ajanu uñjayasitamjja, uqhamarac kenayamasa jupanac patjjancascatapsa; urusa mä kenayampiraquiw jupanacan nayrakatapsa sarascaracta, arumarusti mä ninampirac sarascaracta. 15Jumatejj aca marcar maya jawk'antasin jiwayäta ucqhajj, cawquïri marcanacatejj jach'a cancañamata yatipqui ucanacajj sapjjaniwa: 16‘Tatitu Diosasti janiw uca marcar irpantquiti, cawquïri oraktejj arupampi arsusin churä siscatayna ucarojja, ucatwa wasarana jiwarayi’ sasa. 17Ucatpï jichhajj, Tata, uñacht'ayam jach'a ch'amama, cunjämtejj arumampi arscta uqhama. Jumaw sistajja: 18“Janiw janc'aqui colerasirïcti, wali jach'aw qhuyapayasiñajjajja, uqhamarac perdonaractwa ñankhanacsa, naya contra sayt'asiñanacsa, janiraquiw juchanirojj jan mutuyata jaytcaractti jan ucasti mutuyaractawa awquinacapan juchanacapatjja wawanacapan wawanacaparu” sasa. 19Juman munasiñamasti sinti jach'awa, perdonamay aca marcan juchanacapjja, niyaquejjay jupanacat qhuyapayasstajja, Egiptotpacha aca chekcama.
Diosajj israelitanacaruw mutuyi
(Dt 1.34-40)
20Tatitu Diosajj sänwa:
—Waliquiwa, nayasti perdonapjjämaw mayitamarjama. 21Ucampisa chekpacha nayaw jacta, jach'a cancañajjas take acapach phokhantaraquiwa. 22Cawquïrinacatejj jach'a cancañajj uñjapqui, uqhamarac Egiptonsa, wasaransa milagronac lurcta ucanac uñjapqui, ucatsti mayampi mayampwa yant'anacarojj wasaranjja uscupjjetu, janiraquiw arunacajjarus ist'añ munapquiti, 23jichhasti janiw qhitisa jupanacatjja uñjcaniti, cawquïri oraktejj arojjampi arsusin awquinacapar churä siscta ucarojja. Janiraquiw cawquïrinacatejj jisc'achapquitu ucanacas uñjapcaniti. 24Caleb sat sirvirejj sapaquiw yakha suma amtäwinejja, jupaquiw chekpachan ist'itänjja, ucatwa jupajj mantanejja cawquïri oraktejj uñjir sarqui ucarojja, ucatsti wawanacaparaquiw ucanjja utjasipjjani. 25(Amalecitanacamp, cananeonacampiw pampan jacapjjaraqui.) Jumanacasti arumanthi alwajj cuttapjjam, ucatsti sarasipcaquim wasaranjama Mar Rojo tokeru.
26Tatitusti Moisesampiru, Aaronampirojj sänwa:
27—¿Cunapachcamas isch'uquëjja aca khoru israelitanacan parlatanacapjja? Niyaw istt'a nayjjat jan wali parlatanacapjja. 28Jichhasti saram; aqham saraquim: ‘Naya Tatituw jacta, juramentompiw arsuracta cuntejj parlir ist'cta uqhamarjam lurañajjataqui. 29Take cawquïri jakenacatejj pä tunca maranit amstaru censon kellkantatäpqui, naya toke jan walinac parlapqui, ucanacajj jiwapjjaniwa; jiwat janchinacapajj aca wasarar jakonucutaraquïniwa. 30Caleb chachampi Josueyampicwa jilt'ayäjja. Janiw cawquïrisa jumanacatjja mantcaniti, cawquïri oraktejj arojjampi arscta churañataqui ucarojja. 31Ucat sipana cawquïri wawanacamarutejj jumanacajj sapcta, uñisirinacasaw catuntapjjani sasajja, ucanacaruw irpäjja cawquïri oraktejj jumanacajj jan munapcta ucarojja, jupanacan cusisitäpjjañapataqui. 32Jumanacan jiwat janchinacamajja wasaran jakonucutaw uñjasini. 33Wawanacamasti pusi tunca maraw awatirit jacapjjaraquini, uqhamatwa jupanacajj jumanacan jan iyawsatanacamjja phokhapjjani, take jumanacan aca wasaran jiwarapjjañanacamcama. 34Jumanacasti pusi tunca urunacaw orakenac uñjasajj sarnakanipjjtajja, uqhamaraquiw jichhajj pusi tunca maranaca mutuñanacamjja phokhapjjäta, mä mara sapa uruta, uqhamatwa yatipjjaraquïta cunjämas naya contra sayt'asiñajj ucsa.’ 35Naya Tatituw arsta: Uqhamwa aca naya contra sartir juchan marcaru lurä. Aca wasaranwa jacañapjja tucuyapjjani, acanaracwa jiwarapjjaraquini.
Tunca uñaker jakenacan jiwarapjjatapa
36Ucampisa cawquïri jakenactejj Moisesajj qhitäna orake uñjiri ucatsti cuttanisinjja jan walinacarac yatiyapjjäna, jakenacarus jan walinac parlapjjaraquïna.
37Uca jakenacarojj Tatituw acatjamat jiwarayäna, uñjanipcatayna uca oraket jan wali parlapjjatap laycu. 38Take ucanacat sipansa Josueyampi, Caleb chachampiquiw kheparjjapjjäna.
Israelitanacajj Horma chekan atipjayasipjje
(Dt 1.41-46)
39Cunapachatejj Moisesajj take israelitanacar yatiyäna, cuntejj Tatitojj siscatayna take ucanaca, ucapachajj jupanacajj llaquitaw jicjjatasipjjäna.
40Khepa urojj wali alwatwa sartasipjjäna, alaya kollunaca chekaru maqhatasajj, sapjjänwa:
—¡Niyaw aqhanctan! Sarañäni cawqharutejj Tatitojj churämaw sisquistu ucaru, chekpachansa jiwasajj juch lurtanjja.
41Ucampisa Moisesajj jupanacarojj sänwa:
—¿Cunatsa Tatitun arunacaparojj jan ist'apcta? ¡Uca amtäwejja inaruw tucuni! 42Jan sarasipcaquimti, Tatitusti janiw jumanacampïcjjeti. Uñisirinacamasa atipjapjjätamwa. 43Qhä nayrakatanjja amalecitanaca, cananeonacaw suyapjjtam jumanacampi nuwasiñataqui, uqhamarac jumanacar jiwarayañataqui. Jumanacasti Tatitu Diosarojj apanucupjjtawa, jupasti janiw jumanacampi chicäcjjeti —sasa.
44Ucatsipansa jupanacajj jan ist'asisajj maqhatasipcaquïnwa, alay kollu chekanacarojja, ucampisa Tatitun sumancayiri arcapasa, Moisesasa janiw campamentotjja onjjtapcänti. 45Ucatsti uca chekan jaquir amalecitanaca, cananeonacaw mistunipjjäna, israelitanacar Horma sat chekacama khepanacapat arctanisa, jupanacar k'al atipjañcama.
por_Latn ayr_Latn min_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn min_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn min_Latn ayr_Latn ayr_Latn ayr_Latn ayr_Latn ayr_Latn ayr_Latn